हमीरपुर में घरों में घुसा पानी; बिलासपुर में गाड़ी नाले में बही, घनी धुंध छाई
Himachal Pradesh Weather Forecast Update; What is the current monsoon rainfall update in Himachal Pradesh? बारिश से तापमान में गिरावट दर्ज की गई है। प्रदेश का अधिकतम पारा औसत से 1.1 डिग्री कम चल रहा है। कई शहरों के तापमान में 4 डिग्री सेल्सियस तक की गिरावट दर्ज की गई।
हिमाचल प्रदेश में मानसून की एंट्री से पहले ही बारिश ने कहर बरपाना शुरू कर दिया है। बिलासपुर के ददोल और हमीरपुर के टौणी देवी में आज दोपहर के वक्त भारी बारिश से खूब तबाही हुई। ददोल में बारिश के कारण कई घरों को नुकसान और एक गाड़ी नाले में बह गई।
घरों में पानी घुसने से गुस्साएं ग्रामीणों ने नेशनल हाईवे को बंद कर दिया और सड़क की मरम्मत नहीं होने तक धरना देने की चेतावनी दी। पुलिस ने ग्रामीणों को शांत किया। तब जाकर सड़क को बहाल किया। हमीरपुर, बिलासपुर, कांगड़ा और मंडी जिले में भारी बारिश हुई है।
भोरंज में 122 मिलीमीटर बारिश
बीते 24 घंटे के दौरान हमीरपुर जिले के भोरंज में सबसे ज्यादा 122 मिलीमीटर बारिश दर्ज की गई। घाघस में 108 मिलीमीटर, बलद्वाड़ा में 92 मिलीमीटर, गगल में 67, बरठीं में 48 मिलीमीटर, नादौन में 45 मिलीमीटर, बिलासपुर 35 और अर्की में 25 मिलीमीटर बारिश हुई।
विभाग के अनुसार, यह प्री-मानसून बारिश है। अगले चार से पांच दिन मानसून भी प्रदेश में दस्तक दे सकता है। मौसम विज्ञान केंद्र शिमला ने कल से भारी बारिश का अलर्ट जारी किया है।
धुंध के आगोश में पहाड़ों की रानी
वहीं शिमला शहर को धुंध ने अपने आगोश में ले रखा है। इससे विजिबिलिटी 50 मीटर रह गई है। सुबह के वक्त तो 20 मीटर से भी कम की विजिबिलिटी थी। इसे देखते हुए वाहन चालकों को संभलकर गाड़ी चलाने की सलाह दी गई है।
कल के लिए येलो अलर्ट
कल के लिए प्रदेश के कुछेक स्थानों पर भारी बारिश का येलो अलर्ट जारी किया गया है। 25 और 26 जून के लिए भारी बारिश का ऑरेंज अलर्ट दिया गया है। किन्नौर और लाहौल स्पीति जिले को छोड़कर अन्य क्षेत्रों में भारी बारिश हो सकती है। मौसम विभाग की माने तो आज भी कई स्थानों पर हल्की बारिश होगी। प्रदेश में अगले 5-6 दिन मौसम खराब बना रहेगा।
कब दिया जाता ऑरेंज और रेड अलर्ट
ऑरेंज अलर्ट अमूमन तब जारी किया जाता है, जब 24 घंटे के भीतर एक स्थान पर 64.5 मिलीमीटर से 115.5 मिलीमीटर के बीच बारिश हो। इतनी बारिश से पहाड़ों पर लैंडस्लाइड जैसी घटनाएं देखने को मिलती। कुछ एक स्थानों पर बादल फटने जैसी घटनाएं भी होती रहती हैं, जो तबाही मचाती हैं। इसी तरह 15.6 से 64.4 मिलीमीटर तक बारिश की एक दिन में एक क्षेत्र में होती है।
तापमान में आई गिरावट, नॉर्मल से 1.1 डिग्री नीचे लुढ़का
बारिश से तापमान में गिरावट दर्ज की गई है। प्रदेश का अधिकतम पारा औसत से 1.1 डिग्री कम चल रहा है। कई शहरों के तापमान में 4 डिग्री सेल्सियस तक की गिरावट दर्ज की गई। बिलासपुर का अधिकतम पारा 4 डिग्री की गिरावट के बाद 32 डिग्री सेल्सियस तक लुढ़क गया है। मौसम विभाग की माने तो हवा में अधिक नमी की वजह से धुंध छा रही है।